### Beslutningstema

Bevilling og egenfinansiering af INTERREG-projektet Work in DE-DK.

### Historik

Jf. Tønder Kommunes Visions- og Strategiplan har der i Tønder Kommune igennem mange år været et fokus på det grænseoverskridende samarbejde. På det seneste har denne indsats fået yderligere styrke gennem Interreg projektet Fit4Jobs.

Tønder Kommune og Tønder Erhvervsråd har udarbejdet et strategisk fundament for Tønder Erhvervsråd. Dette fundament peger bl.a. på tre fyrtårne, hvor det grænseoverskridende samarbejde er et af dem. Tønder Erhvervsråd arbejder grænseoverskridende og med internationalt udsyn for og med virksomhederne i Tønder Kommune. Tønder Kommune har opnået en stærk position overfor det tyske marked, og projektet vil understøtte at dette fastholdes og udvikles.

### Sagsfremstilling

INTERREG-projektet Work in DE-DK er et grænseoverskridende projekt. Det foregående Fit4Jobs@WaddenC projekt har vist behovet for fortsat konsolidering af nye vundne samarbejdsrelationer med henblik på udvikling af det grænseoverskridende samarbejde om bl.a. et dynamisk arbejdsmarked på tværs af grænsen. Opgaven er yderligere aktualiseret af stigende mangel på efterspurgt faglig arbejdskraft på den danske såvel som den tyske side af grænsen, og et stort potentiale for at tilføre akademisk arbejdskraft til grænseregionen samt nyudvikling på nogle givne områder.

INTERREG-projektet Work in DE-DK bidrager med følgende nye tiltag (se bilag):

- Cross-Border Business / Erhvervsfremme / Eksport / Vidensdeling

- Fremtidens Arbejdskraft / Ét fælles arbejdsmarked

- Synliggørelse af grænseregionen

- Lokale fødevarer i grænselandet

Inddragelse af og samarbejde mellem flere typer aktører og organisationer på begge sider af grænsen. Disse aktører omfatter 4 grupper: uddannelsesinstitutioner, private og offentlige erhvervsfremmeorganisationer, kulturfremmende organisationer samt private virksomheder. Det overordnede mål med inddragelsen af grupperne er at styrke arbejdsmarkedet i en sammenvoksende region Syddanmark-Nordtyskland, med aksen Tønder Kommune og [adresse] som bindeleddet.

I en naturlig dialog med nordtyske og sydjyske samarbejdspartnere er der besluttet en indsats, der betyder, at man forfølger de muligheder, som Interreg projekter giver. Derfor er der arbejdet med mulighederne for et nyt Interreg projekt, der bygger videre på det eksisterende Fit4Jobs@WaddenC. Officielt er det Tønder Kommune, der står som ansøger. Tønder Erhvervsråd er operatør på opgaven i naturligt samråd med Tønder Kommune.

Interreg projektet skal ansøges med deadline den 1. maj 2022 og med opstart den 1. januar 2023. Tønder Kommune er Lead partner, og budgettet er samlet på 22 mio. kr. Interreg finansierer (65 %) 14,3 mio. kr. Derfor skal der egenfinansieres 7,15 mio. kr., hvilket svarer til 35 %.

Der er 3 projektmedarbejdere, der mangler finansiering til i perioden fra 30. juni, hvor det nuværende projekt udløber, og frem til et nyt projekt starter op 1. januar 2022.

Den ene stilling kan finansieres af Tønder Erhvervsråd ved at benytte en vakant stilling hos erhvervsrådet. Lønudgiften til de 2 øvrige projektmedrbejdere er 90.000 kr. om måneden svarende til 540.000 kr. Det nuværende projekt er gennemført billigere end budgetteret. Derfor bliver Tønder Kommunes egenfinansiering ca. 400.000 kr. lavere end bevilliget. Disse 400.000 kr. foreslåes benyttet til delfinansiering af projektmedarbejderne. De resterende ca. 140.000 kr. foreslåes finansieret af overførte midler på Vicekommunaldirektørens område.

Finansieringen af Interreg projektet er som følger:

• Total projekt budget (3 år): 22 mio. kr. (forventet)

• Heraf medarbejderbudget (60%): 13,2 mio. kr.

• Interreg finansiering (65%): 14,3 mio. kr.

• Projekt finansiering (35%): 7,7 mio. kr.

• Heraf Tønder Kommunes andel (1/4): 1,93 mio. kr.

[adresse] andel på 1,93 millioner kr. kan finansieres ved 1.380 mio. kr. i ikke forbrugte midler 2021 fra pulje til yderligere erhvervsudvikling, 300.000 kr. fra pulje til yderligere erhvervsudvikling 2022 samt 250.000 kr. fra anlægspulje til vækstforumsprojekter i 2023.

### Økonomi

[adresse] egenfinansiering til projektet udgør 1,93 mio. kr. i perioden 2023, 2024 og 2025. Finansieres ved 1.380 mio. kr. i uforbrugte midler til yderligere erhvervsudvikling 2021, 300.000 kr. fra yderligere erhvervsudvikling 2022 samt anlægsbevilling vækstforumprojekter 2023 på 250.000 kr.

Finansiering af 3 projektmedarbejdere i perioden 1. juli 2022 til 31. december 2022 foreslås at afholdes af Tønder Erhvervsråd med én stilling, 400.000 kr. fra ikke realiseret egenbetaling til projektet samt ca. 140.000 kr. fra overførte midler på Vicekommunaldirektørens område.

### Direktionen indstiller,

at Tønder Kommune deltager i INTERREG-projektet Work in DE-DK,

at 3 projektmedarbejdere i perioden 1. juli 2022 til 31. december 2022 finansieres af erhvervsrådet med én stilling, 400.000 kr. fra ikke realiseret egenbetaling til projektet samt ca. 140.000 kr. fra overførte midler på [adresse] område, samt

at Tønder Kommunes egenfinansiering på 1,93 mio. kr. finansieres ved 1.380 mio. kr. i uforbrugte midler til yderligere erhvervsudvikling 2021, 300.000 kr. fra yderligere erhvervsudvikling 2022 samt anlægsbevilling vækstforumprojekter 2023 på 250.000 kr.

Beslutning fra Økonomiudvalget, 24. marts 2022, pkt. 11:

Sagen blev udsat.

Beslutning fra Økonomiudvalget, 21. april 2022, pkt. 5:

Kristian Mogensen benyttede sig af standsningsretten og begærede sagen på Kommunalbestyrelsens dagsorden.

William Nielsen deltog ikke i mødet.

### Beslutning

Indstillingen godkendt. Kristian Mogensen (liste D) kunne ikke følge indstillingen.